text: Kønsblandede sovesale udligner kønsbarrierer 
  03 oktober 2016 kl. 17.33
  Siden 1. august har de værnepligtige kvinder og mænd på Varde Kaserne delt sovesal og baderum. 
  I gamle dage var det fuldstændigt utænkeligt, at mænd og kvinder i forsvaret sov i samme bygning og da slet ikke på samme stue. 
  Sådan er det ikke mere. Efter et forsøg med kønsblandede  sovesale på Skive og Aalborg Kaserner, har forsvaret besluttet at udbrede de blandede sovesale  -  nu også til Varde kaserne.    
  På kasernen lige nu er der 115 mænd og 25 kvinder, som er fordelt på værelser med 3-4 kvinder og 9-10 mænd på hver stue. 
  Kevin Villumsen fra Odense sover på samme stue som Elisabeth Enevoldsen fra Silkeborg og de to er enige om, at det i begyndelsen var noget udfordrende for deres blufærdighed, især i badesituationer. 
   Men nu her efter 2 måneder er det blevet hverdag for både mænd og kvinder, både at sove og bade sammen og det har bl.a betydet, at mange kønsbarrierer er blevet nedbrudt. 　
  Se hvordan det fungerer i praksis, når vi i aften tager "Med På Job" på Varde Kaserne på TV SYD + kl 19.55 eller 22.35
  